Elektr energiyasidan qarzdorlar ro‘yxati Google’da saqlanib qoldi

“O‘zbekenergo” DAK 2013-yilning 14-noyabr holatiga ko‘ra elektr energiyasidan qarzi bo‘lgan jismoniy va yuridik shaxslar ro‘yxatini o‘z saytiga joylashtirganligi haqida xabar bergan edik. Unda viloyatlar va tumanlar bo‘yicha barcha qarzdorlarning ism-sharifi, manzili va qarzdorlik summasi ko‘rsatilgan edi.

Unda har bir internet foydalanuvchisi o‘zi va tanish-u notanish bo‘lgan kishilar ismi-sharifi hamda manzili haqida erkin ma’lumot olishi mumkin edi. Shu bois, ushbu ro‘yxatning ochiqchasiga havola qilinishi yuzasidan Facebook ijtimoiy tarmog‘ida turli fikrlar bildirildi.
Xususan, bir foydalanuvchi ushbu holning fuqaro haqidagi maxfiy ma’lumotlarni oshkor qilish bo‘lib hisoblanishini ta’kidlagan va O‘zbekiston Respublikasi Vazirlar Mahkamasining 2011-yil 7-noyabrdagi qarori bilan tasdiqlangan maxfiy axborot hisoblanuvchi ma’lumotlar ro‘yxatida jismoniy shaxsning shaxsiy ma’lumotlari ham kiritilganini qo‘shimcha qilgan.
Bundan tashqari, qarzdorlik haqidagi batafsil axborot firibgarlar uchun o‘ta qo‘l kelishi, tayyor ro‘yxatdan foydalanib, o‘zini elektr energiya tarmog‘i xodimi deb tanishtirib, hech narsadan bexabar fuqarolardan pul undirishi mumkinligini ham istisno qilmagan.
Shuningdek, foydalanuvchilar mazkur ro‘yxatdagi ayrim ma’lumotlar noto‘g‘ri ekanini aytishgan. Ulardan biri u yerda o‘z ism-sharifini topganini, biroq ko‘rsatilgan qarz miqdori noto‘g‘ri ekanligini qayd etgan. Yana biri esa qo‘shnisining ism-sharifi ro‘yxatda mutlaqo boshqacha aks etganini ta’kidlagan.
Keyinroq, 26-noyabr sanasida “O‘zbekenergo” o‘z saytidan qarzdorlar ro‘yxatini olib tashlaganligi, buning sababi ko‘rsatilmaganligi ham xabar qilingan edi.

 @xattabych tvitidan skrinshot
Ammo 12-yanvar kuni Adham Kurbanov ismli Twitter foydalanuvchisi o‘z tvitida mazkur ro‘yxat ma’lumotlari internetda saqlanib qolganligi haqida yozgan. Unga ko‘ra, Google qidiruv oynasida “from:uzbekenergo.uz” yozuvidan keyin shahar nomi va tegishli shaxs familiyasini yozib, qidiruv berilsa, shu familiyadagi kishining manzilini chiqarib beradi.

 Google qidiruvidan skrinshot
Qidiruv natijalarida iste’molchilarning 2013-yil 14-noyabr kuni holatiga qarzdorligi aks etgan Microsoft Excel formatidagi fayllarni yuklab olish mumkin.
Thanks for a great #AMA, @reddit! http://t.co/Q3wEQJ7V pic.twitter.com/ANBmgLa7
— Bill Gates (@BillGates) February 11, 2013
Saytdan o‘chirib tashlangan ma’lumotlar qidiruv xizmatlari serverlarida saqlanib qolishi yangilik emas. Microsoft kompaniyasi asoschisi, milliarder Bill Geyts ham mana bir necha yildirki, o‘ziga yoqmagan rasmini internetdan o‘chirib tashlay olmayotganidan noligan.